## Zakon o izmjenama i dopunama Zakona o srednjem školstvu

### NN 81/2005 (5.7.2005.), Zakon o izmjenama i dopunama Zakona o srednjem školstvu

# HRVATSKI SABOR

**1566**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O SREDNJEM ŠKOLSTVU

Proglašavam Zakon o izmjenama i dopunama Zakona
o sred­njem školstvu, koji je Hrvatski sabor donio na sjednici 1. srpnja 2005.
godine.

Broj: 01-081-05-2360/2

Zagreb, 4. srpnja 2005.

Predsjednik

Republike Hrvatske

**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O SREDNJEM ŠKOLSTVU

Članak 1.

U Zakonu o srednjem školstvu (»Narodne novine«,
br. 19/92., 26/93., 27/93., 50/95., 59/01. i 114/01.) u članku 16. dodaju se
stavci 3., 4. i 5. koji glase:

»Godišnjim planom i programom rada utvrđuju se
mjesto, vrijeme, način i nositelji ostvarivanja nastavnog plana i programa i
ostalih aktivnosti u funkciji odgojno-obrazovnog rada škole.

Srednja škola može izvoditi izlete i ekskurzije
i poduzimati druge odgovarajuće aktivnosti radi ostvarivanja nastavnih sadržaja
i postizanja ciljeva i zadaća propisanih ovim Zakonom i nastavnim programom.

Uvjete i način izvođenja izleta i ekskurzija te
poduzimanja drugih aktivnosti iz stavka 4. ovoga članka propisuje ministar.«

Članak 2.

Iza članka 22. dodaje se članak 22.a koji glasi:

»Članak 22.a

Obrazovanje učenika s teškoćama u razvoju
organizira se u svim srednjim školama prema redovitim nastavnim programima uz
primjerene metode rada ili prema prilagođenim nastavnim programima koje
izrađuju nastavnici sukladno sposobnostima učenika.

Učenici s većim teškoćama u razvoju obrazuju se
u ustanovama odgoja i obrazovanja koje provode odobrene posebne programe za
učenike s teškoćama u razvoju.

Za učenike koji zbog većih motoričkih poteškoća
ili kroničnih bolesti ne mogu polaziti nastavu u školi, škola organizira
instruktivnu nastavu u kući učenika, odnosno zdravstvenoj ustanovi ako se
učenik nalazi na dužem liječenju uz odobrenje ministarstva nadležnog za poslove
obrazovanja.

Ustanove iz stavka 2. i 3. ovoga članka,
programe, uvjete, postupak upisa i obrazovanja učenika s teškoćama u razvoju
propisuje ministar.«

Članak 3.

Iza članka 23. dodaje se članak 23.a koji glasi:

»Članak 23.a

Radi provjere uspješnosti odgojno-obrazovnog
rada na svim razinama srednjoškolskog obrazovanja uvodi se trajni sustav
nacionalnih ispita.

Nacionalne ispite provodi Nacionalni centar za
vanjsko vrednovanje obrazovanja sukladno posebnim propisima, u suradnji sa
srednjim školama i drugim ustanovama koje izvode programe srednjoškolskog
obrazovanja odraslih.

Srednje škole obvezne su koristiti rezultate
nacionalnih ispita i druge pokazatelje uspješnosti odgojno-obrazovnog rada za
analizu i samovrednovanje, radi trajnog unapređivanja kvalitete rada škole.

Okvirne elemente samovrednovanja škola propisuje
ministar.«

Članak 4.

U članku 25. stavak 2. briše se.

Dosadašnji stavak 3. postaje stavak 2.

Članak 5.

U članku 27. riječi: »stavka 3.« zamjenjuju se
riječima: »stavka 2.«.

Iza stavka 1. dodaje se stavak 2. koji glasi:

»Programe srednjoškolskog obrazovanja odraslih
za zanimanje policajac, kao i ostale programe srednjoškolskog obrazovanja odraslih
u strukovnom području unutarnjih poslova, može izvoditi isključivo Policijska
škola u sastavu Policijske akademije Ministarstva unutarnjih poslova, pod
uvjetima propisanim aktom iz članka 25. stavka 2. ovoga Zakona.«

Članak 6.

U članku 32. stavak 3. mijenja se i glasi:

»Statut srednje škole donosi školski odbor uz
prethodnu suglasnost osnivača.«

Članak 7.

Članak 46. mijenja se i glasi:

»Srednjom školom upravlja školski odbor, a
ravnatelj je poslovodni i stručni voditelj srednje škole.

Djelokrug i način odlučivanja ravnatelja i
školskog odbora uređuje se aktom o osnivanju i statutom škole u skladu sa
zakonom.«

Članak 8.

U članku 47. stavku 1. podstavak 4. briše se.

Dosadašnji podstavci 5. i 6. postaju podstavci
4. i 5.

Članak 9.

Članak 48. mijenja se i glasi:

»Za ravnatelja srednje škole može se imenovati
osoba koja ima visoku stručnu spremu, ispunjava uvjete za nastavnika srednje
škole i ima najmanje pet godina radnog iskustva u odgojno-obrazovnom radu u
osnovnoj ili srednjoj školi.

Ravnatelja se imenuje na temelju natječaja koji
raspisuje školski odbor. Natječaj se objavljuje u dnevnom tisku.

Način i postupak imenovanja i razrješenja
ravnatelja pobliže se uređuje statutom.

Ravnatelja srednje škole imenuje i razrješava
školski odbor.

Ravnatelja se imenuje na četiri godine. Ista
osoba može biti ponovno imenovana za ravnatelja.

Ravnatelja srednje škole u slučaju privremene
spriječenosti u obavljanju poslova ravnatelja zamjenjuje osoba iz reda članova
nastavničkog vijeća koja ispunjava uvjete za ravnatelja. Osoba koja zamjenjuje
ravnatelja ima sva prava, ovlasti i dužnosti ravnatelja.

Osobu koja zamjenjuje ravnatelja škole određuje
školski odbor na način utvrđen statutom.«

Članak 10.

Članak 48.a mijenja se i glasi:

»Školski odbor dužan je razriješiti ravnatelja
prije isteka roka na koji je imenovan ako se utvrdi da su se stekli uvjeti za
razrješenje propisani Zakonom o ustanovama.

Školski odbor može razriješiti ravnatelja i na
prijedlog prosvjetnog inspektora koji o prijedlogu za razrješenje izvješćuje
ministra.

Ako školski odbor ne razriješi ravnatelja na
prijedlog prosvjetnog inspektora u roku od 15 dana od dana dostave prijedloga,
a ministar procijeni da je prijedlog opravdan, nadležno tijelo državne uprave u
županiji, odnosno nadležno tijelo Grada Zagreba, dužno je raspustiti školski
odbor i imenovati povjerenstvo prema odredbama članka 51.a ovoga Zakona.

Povjerenstvo je dužno razriješiti ravnatelja
najkasnije u roku od 15 dana od dana kada je imenovano.«

Članak 11.

Članak 50. mijenja se i glasi:

»Školski odbor imenuje predstavničko tijelo
osnivača.

Školski odbor ima sedam članova od kojih dva
člana imenuje osnivač škole samostalno, tri člana predlažu radnici škole iz
reda nastavnika, a dva člana predlaže vijeće roditelja iz reda roditelja
učenika škole.

Članovi školskog odbora imenuju se na vrijeme od
četiri godine, a članovi školskog odbora predloženi iz reda roditelja učenika
na vrijeme trajanja školovanja učenika u školi. Mandat članova teče od dana
konstituiranja školskog odbora.

Odluke školskog odbora pravovaljane su ako ih
usvoji većina od ukupnog broja članova školskog odbora.

Način rada školskog odbora, način imenovanja i
trajanje mandata članova školskog odbora pobliže se uređuje statutom.«

Članak 12.

Članak 51.a mijenja se i glasi:

»Osnivač škole dužan je razriješiti člana
školskog odbora i prije isteka mandata iz članka 50. stavka 3. ovoga Zakona,
ako školski odbor ili prosvjetni inspektor utvrde da ne ispunjava obveze člana
školskog odbora utvrđene zakonom, aktom o osnivanju ili statutom škole.

Ako prosvjetni inspektor utvrdi da školski odbor
ne obavlja poslove iz svojeg djelokruga u skladu sa zakonom ili te poslove
obavlja na način koji ne omogućuje redovito poslovanje i obavljanje djelatnosti
škole, nadležno tijelo državne uprave u županiji, odnosno nadležno tijelo Grada
Zagreba, dužno je raspustiti školski odbor i imenovati povjerenstvo u roku od
15 dana od dana obavijesti prosvjetnog inspektora.

Povjerenstvo iz stavka 2. ovoga članka ima tri
člana od kojih je najmanje jedan iz reda nastavnika škole.

Povjerenstvo ima ovlasti školskog odbora, osim
ovlasti odlučivanja o stjecanju, opterećivanju ili otuđivanju nekretnina.
Povjerenstvo upravlja školom do konstituiranja školskog odbora.

Povjerenstvo se imenuje i u slučaju kad se
školski odbor ne može konstituirati.

Osnivač škole dužan je pokrenuti postupak izbora
i imenovanja članova školskog odbora najkasnije u roku od 60 dana od dana
imenovanja povjerenstva.«

Članak 13.

Članak 53. mijenja se i glasi:

»Srednja škola ima tajnika.

Za tajnika može biti izabrana osoba koja ima
visoku ili višu stručnu spremu pravne, odnosno upravno-pravne struke.

Poslovi tajnika utvrđuju se statutom.

Administrativno-tehničke i pomoćne poslove koji
se obavljaju u srednjoj školi te mjerila za utvrđivanje broja izvršitelja na
tim poslovima propisuje ministar.«

Članak 14.

U članku 65. dodaje se novi stavak 4. koji
glasi:

»Učenik kojem je opći uspjeh utvrđen ocjenom
nedovoljan (1) ponavlja razred.«

Dosadašnji stavak 4. postaje stavak 5.

Članak 15.

U članku 67. stavku 3. riječi: » športski,
odnosno« brišu se.

Članak 16.

U članku 68. riječ: »vrhunskog« zamjenjuje se
riječju: »kategoriziranog« te se iza riječi: »športaša« dodaju riječi:
»sukladno posebnom propisu«.

Iza stavka 1. dodaju se stavci 2. i 3. koji
glase:

»Škola je dužna omogućiti redovitim učenicima
koji su športaši u natjecateljskim kategorijama sudjelovanje na športskim
natjecanjima i športskim pripremama, na državnoj razini.

Učenici iz stavka 2. ovoga članka nastavu tjelesne
i zdravstvene kulture izvode prema posebnom nastavnom programu kojeg donosi
Ministarstvo.«

Članak 17.

Članak 69. mijenja se i glasi:

»Srednjoškolsko obrazovanje učenika gimnazija i
četverogodišnjih strukovnih i umjetničkih škola završava se polaganjem državne
mature.

Srednjoškolsko obrazovanje učenika trogodišnjih
strukovnih škola završava se polaganjem završnog ispita.

Državnu maturu u školama provodi Nacionalni
centar za vanjsko vrednovanje obrazovanja.

Učenici trogodišnjih strukovnih škola koji su
tijekom cijeloga srednjoškolskog obrazovanja postigli odličan uspjeh oslobađaju
se polaganja završnog ispita.

Uvjete, način i postupak polaganja državne
mature i završnog ispita propisuje ministar.«

Članak 18.

U članku 71. dodaju se novi stavci 2. i 3. koji
glase:

»Poslovi vođenja evidencije s dokumentacijom o
upisu i ispisu učenika iz srednje škole, o pedagoškim mjerama i o predmetnim i
razrednim ispitima te poslovi izdavanja javnih isprava i drugih potvrda
obavljaju se na osnovi javnih ovlasti.

Ako srednja škola u svezi s poslovima iz stavka
2. ovoga članka odlučuje o pravu, obvezi ili pravnom interesu učenika,
roditelja ili druge fizičke ili pravne osobe, dužna je postupati prema
odredbama Zakona o općem upravnom postupku.«

Dosadašnji stavak 2. postaje stavak 4.

Članak 19.

U članku 76. stavak 1. mijenja se i glasi:

»Rad u srednjoj školi ne može obavljati osoba
koja je pravomoćno osuđena za neko od kaznenih djela protiv Republike Hrvatske,
kazneno djelo primanja mita, kazneno djelo nasilničkog ponašanja, kazneno djelo
zlouporabe opojnih droga, neko od kaznenih djela protiv spolne slobode i
spolnog ćudoređa, kazneno djelo kršenja obiteljskih obveza, kazneno djelo
zapuštanja i zlostavljanja djeteta ili maloljetne osobe ili neko drugo kazneno djelo
počinjeno na štetu djeteta ili maloljetne osobe.«

U stavku 2. iza riječi: »odmah« dodaju se
riječi: »izvijestiti ravnatelja škole koji je to dužan«.

Iza stavka 2. dodaju se stavci 3. i 4. koji
glase:

»Nastavnik i drugi radnik protiv kojeg je pokrenut
kazneni postupak za kazneno djelo iz stavka 1. ovoga članka udaljava se od
obavljanja poslova do pravomoćnosti sudske presude odnosno do obustave
postupka, odbačaja prijave ili odustanka od gonjenja.

Osoba iz stavka 3. ovoga članka ima pravo za
vrijeme udaljenja na naknadu mjesečne plaće u visini polovice plaće koja joj je
isplaćena u prethodna tri mjeseca.«

Članak 20.

Članak
79. mijenja se i glasi:

»Nastavnici zasnivaju radni odnos na temelju
natječaja.

Natječaj se objavljuje u dnevnom tisku. Rok za
primanje ponuda kandidata ne može biti kraći od osam dana.

Iznimno od stavka 1. ovoga članka, nastavnici
mogu zasnovati radni odnos bez natječaja:

– na određeno vrijeme, kad obavljanje poslova ne
trpi odgodu, do zasnivanja radnog odnosa na temelju natječaja, ali ne dulje od
60 dana:

– do punog radnog vremena s nastavnikom koji ima
zasnovan radni odnos na neodređeno nepuno radno vrijeme.

Ako se na natječaj ne javi osoba koja ispunjava
uvjete, natječaj će se ponoviti u roku od pet mjeseci. Do zasnivanja radnog
odnosa na osnovi ponovljenog natječaja radni odnos može se zasnovati s osobom
koja ne ispunjava uvjete prema odredbama ovoga Zakona.«

Članak 21.

Iza članka 79. dodaje se članak 79.a koji glasi:

»Članak 79.a

Nastavnik koji ima radni odnos zasnovan na
poslovima nastavnika na neodređeno vrijeme a koji je izabran za rad u dopunskoj
nastavi za djecu hrvatskih građana u inozemstvu ili nastavnik koji je imenovan
lektorom hrvatskog jezika i književnosti na stranom sveučilištu, ima pravo
povratka na poslove na kojima je prethodno radio ili na druge poslove za koje
ispunjava uvjete u roku od 30 dana od dana prestanka obavljanja poslova u
dopunskoj nastavi za djecu hrvatskih građana u inozemstvu ili prestanka ugovora
o preuzimanju poslova lektora hrvatskog jezika i književnosti na stranom
sveučilištu.

Nastavnik izabran za rad u dopunskoj nastavi za
djecu hrvatskih građana u inozemstvu ili nastavnik imenovan lektorom hrvatskog
jezika i književnosti na stranom sveučilištu, ostvaruje pravo iz stavka 1.
ovoga članka istekom vremena na koje je ponovno imenovan ili izabran, osim ako
ukupno razdoblje izbivanja s poslova na kojima je prethodno radio nije bilo
dulje od pet godina.

Do povratka na poslove iz stavka 1. ovoga
članka, nastavnik izabran za rad u dopunskoj nastavi za djecu hrvatskih građana
u inozemstvu, sva prava i obveze iz radnog odnosa ostvaruje prema propisima o
radu u hrvatskoj dopunskoj nastavi u inozemstvu, a nastavnik koji je imenovan
lektorom hrvatskog jezika i književnosti na stranom sveučilištu sukladno
sklopljenom ugovoru o radu na određeno vrijeme.

Za obavljanje poslova iz stavka 1. ovoga članka
škola može sklopiti jedan ili više uzastopnih ugovora o radu na određeno
vrijeme, čije neprekinuto trajanje može biti najdulje pet godina.«

Članak 22.

U članku 80. dodaju se novi stavci 5., 6. i 7.
koji glase:

»Osoba koja je položila stručni ispit prema
odredbama Zakona o osnovnom školstvu ili je prema odredbama toga Zakona
oslobođena od polaganja stručnog ispita, nema obvezu polaganja stručnog ispita
za rad u srednjoj školi.

Poslovi organiziranja i provođenja stručnih
ispita za nastavnike općeobrazovnih nastavnih predmeta, stručne suradnike i
odgajatelje kao javna ovlast povjeravaju se Zavodu za školstvo Republike
Hrvatske.

Poslovi organiziranja i provođenja stručnih
ispita za nastavnike strukovnih predmeta kao javna ovlast povjeravaju se
Agenciji za strukovno obrazovanje.«

Dosadašnji stavak 5. postaje stavak 8.

Članak 23.

Članak 85. mijenja se i glasi:

»Radnici srednje škole i učeničkog doma moraju
se obvezno liječnički pregledati svake tri godine.

Ako ravnatelj ocijeni da je nastavniku narušeno
psihofizičko zdravlje u mjeri koja bitno umanjuje njegovu radnu sposobnost,
donijet će odluku o upućivanju nastavnika na ovlaštenu prosudbu radne sposobnosti.
Nastavniku koji odbije izvršiti odluku otkazat će se ugovor o radu (osobno
uvjetovani otkaz).

Ako se utvrdi da nastavnik nije u mogućnosti
uredno izvršavati obveze u odgojno-obrazovnom radu zbog trajno narušenoga
psihofizičkog zdravlja, ponudit će mu se odgovarajući poslovi prema njegovoj
preostaloj radnoj sposobnosti.

Ako škola nema odgovarajuće poslove ili ako
nastavnik odbije prihvatiti ponudu, otkazat će mu se ugovor o radu (osobno
uvjetovani otkaz).«

Članak 24.

Članak 86. mijenja se i glasi:

»Radniku srednje škole prestaje ugovor o radu s
navršenih 65 godina života i najmanje 20 godina staža osiguranja.

Nastavniku i ravnatelju srednje škole ugovor
prestaje najkasnije istekom školske godine u kojoj je navršio 65 godina života
i najmanje 20 godina staža osiguranja.«

Članak 25.

Nastavnicima i ravnateljima koji su navršili 65
godina života i 20 godina staža osiguranja prije stupanja na snagu ovog zakona,
a nalaze se u radnom odnosu, ugovor o radu prestaje na kraju školske godine
2004./05.

Članak 26.

Učenici koji su upisali gimnaziju zaključno sa
školskom godinom 2004./2005. na kraju srednjoškolskog obrazovanja polažu maturu
sukladno odredbama Zakona o srednjem školstvu koje su glede mature bile na
snazi do stupanja na snagu ovoga Zakona.

Učenici koji su upisali četverogodišnje
strukovne i umjetničke škole zaključno sa školskom godinom 2005./2006. polažu
završni ispit sukladno odredbama Zakona o srednjem školstvu koje su glede
završnog ispita bile na snazi do stupanja na snagu ovoga Zakona.

Članak 27.

Tajnik srednje škole koji je na dan stupanja na
snagu ovoga Zakona zatečen u radnom odnosu na neodređeno vrijeme, a nema
stručnu spremu struke propisane ovim Zakonom, može nastaviti s obavljanjem
poslova tajnika.

Članak 28.

U svim odredbama Zakona o srednjem školstvu
riječi: »ministar prosvjete i športa«, »Ministarstvo prosvjete i športa«
zamjenjuju se riječima: »ministar nadležan za obrazovanje«, »ministarstvo
nadležno za poslove obrazovanja« u odgovarajućem padežu.

U svim odredbama Zakona riječ: »djelatnik« i
riječ: »zaposlenik« zamjenjuju se riječju: »radnik« u odgovarajućem padežu.

Članak 29.

Provedbene propise iz članka 1., 2., 3., 13. i
17. ovoga Zakona ministar znanosti, obrazovanja i športa donijet će u roku od
šest mjeseci od dana stupanja na snagu ovoga Zakona.

Članak 30.

Srednje škole dužne su uskladiti statut s
odredbama ovoga Zakona u roku od 90 dana od dana stupanja na snagu ovoga
Zakona.

Osnivač škole imenovat će školski odbor u skladu
s odredbama ovoga Zakona u roku 120 dana od dana stupanja na snagu ovoga
Zakona.

Natječajni postupak za imenovanje ravnatelja
koji je na dan stupanja na snagu ovoga Zakona u tijeku poništit će se te će
školski odbor iz članka 50. ovoga Zakona raspisati novi natječaj u roku od 15
dana od isteka roka iz stavka 2. ovoga članka. Ako u tom razdoblju ravnatelju
istekne mandat, do završetka natječajnog postupka poslove vršitelja dužnosti
ravnatelja obnašat će dosadašnji ravnatelj.

Postupak za razrješenje ravnatelja započet prije
stupanja na snagu ovoga Zakona, a koji nije dovršen, dovršit će se prema
odredbama Zakona o srednjem školstvu (»Narodne novine«, br. 19/92., 26/93.,
27/93., 50/95., 59/01. i 114/01.).

Članak 31.

Ovaj Zakon stupa na snagu danom objave u
»Narodnim novinama«.

Klasa: 602-03/05-01/01

Zagreb, 1. srpnja 2005.

Hrvatski Sabor

Predsjednik

Hrvatskoga sabora

**Vladimir Šeks**, v. r.

Zakon, NN 81/2005-1566